b'\n_START_ARTICLE_\nAurelijus Veryga\n_START_SECTION_\nBiografija\n_START_PARAGRAPH_\n1982\xe2\x80\x931994\xc2\xa0m. mok\xc4\x97si U\xc5\xbeven\xc4\x8dio vidurin\xc4\x97je mokykloje. 1994\xe2\x80\x932000\xc2\xa0m. studijavo Kauno medicinos akademijos (KMA, nuo 1998\xc2\xa0m. universitetas) Medicinos fakultete, \xc4\xafgijo medicinos gydytojo profesij\xc4\x85. 1998\xe2\x80\x931999\xc2\xa0m. KMU student\xc5\xb3 korporacijos \xe2\x80\x9eFraternitas Lituanica\xe2\x80\x9c pirmininkas. 2004\xc2\xa0m. baig\xc4\x97 rezident\xc5\xabr\xc4\x85 ir \xc4\xafgijo psichiatrijos gydytojo kvalifikacij\xc4\x85. Tais pa\xc4\x8diais metais suteiktas biomedicinos moksl\xc5\xb3 daktaro laipsnis (disertacijos tema: \xe2\x80\x9ePriklausomyb\xc4\x97s nuo tabako epidemiologin\xc4\x97s situacijos bei pagalbos metantiems r\xc5\xabkyti efektyvumo \xc4\xafvertinimas\xe2\x80\x9c). _NEWLINE_2004\xc2\xa0m. prad\xc4\x97jo gydytojo psichiatro praktik\xc4\x85. Nuo 2009\xc2\xa0m. KMU (nuo 2010\xc2\xa0m. Lietuvos sveikatos moksl\xc5\xb3 universitetas, LSMU) Profilaktin\xc4\x97s medicinos (v\xc4\x97liau Sveikatos psichologijos) katedros docentas. Nuo 2011\xc2\xa0m. LSMU Visuomen\xc4\x97s sveikatos fakulteto Sveikatos tyrim\xc5\xb3 instituto vadovas. 2015\xe2\x80\x932016\xc2\xa0m. LSMU Sveikatos psichologijos katedros profesorius._NEWLINE_Ved\xc4\x99s. \xc5\xbdmona Rasa. Augina s\xc5\xabn\xc5\xb3 Tad\xc4\x85 (g. 2001\xc2\xa0m.), dukteris Iev\xc4\x85 (g. 2005\xc2\xa0m.) ir Vaiv\xc4\x85 (g. 2008\xc2\xa0m.).\n_START_SECTION_\nVisuomenin\xc4\x97 ir politin\xc4\x97 veikla\n_START_PARAGRAPH_\n2000\xc2\xa0m. su kolegomis inicijavo ir \xc4\xafk\xc5\xabr\xc4\x97 Kauno miesto jaunimo narkologijos pagalbos centr\xc4\x85, iki 2007\xc2\xa0m. centro vadovas. 2004\xc2\xa0m. su kolegomis \xc4\xafk\xc5\xabr\xc4\x97 Nacionalin\xc4\x99 tabako kontrol\xc4\x97s koalicij\xc4\x85, \xc5\xa1ios organizacijos prezidentas. 2005\xe2\x80\x932012\xc2\xa0m. Nacionalin\xc4\x97s sveikatos tarybos narys. Nuo 2008\xc2\xa0m. LR Seimo sveikatos reikal\xc5\xb3 komiteto neetatinis ekspertas._NEWLINE_Nuo 2008\xc2\xa0m. Europos r\xc5\xabkymo prevencijos tinklo ENSP (European network for smoking prevention) valdybos narys, nuo 2009\xc2\xa0m. \xc5\xa0iaur\xc4\x97s \xc5\xa1ali\xc5\xb3 alkoholio ir narkotik\xc5\xb3 prevencijos tinklo NORDAN (The Nordic Alcohol and Drug Policy Network) valdybos narys. Nuo 2012\xc2\xa0m. Kauno miesto Bendruomen\xc4\x97s sveikatos tarybos narys. 2016\xc2\xa0m. LR Vidaus reikal\xc5\xb3 ministerijos Medicinos centro steb\xc4\x97toj\xc5\xb3 tarybos narys._NEWLINE_2009\xe2\x80\x932012\xc2\xa0m. ministro pirmininko Andriaus Kubiliaus visuomeninis patar\xc4\x97jas narkotik\xc5\xb3, alkoholio ir tabako vartojimo prevencijos klausimais.  2016\xc2\xa0m. kandidatas \xc4\xaf LR Seim\xc4\x85 Valstie\xc4\x8di\xc5\xb3 ir \xc5\xbeali\xc5\xb3j\xc5\xb3 s\xc4\x85jungos s\xc4\x85ra\xc5\xa1e, nuo 2016\xc2\xa0m. lapkri\xc4\x8dio 14 d. LR Seimo narys.  Nuo 2016\xc2\xa0m. gruod\xc5\xbeio 14 d. Sauliaus Skvernelio Vyriausyb\xc4\x97je\xc2\xa0\xe2\x80\x93 LR sveikatos apsaugos ministras.'